廖行之
呈四表兄求栖碧遗文
诗亡自昔周之东，末乃赖有三闾翁。
三闾避谗思去国，当时无人歌雨濛。
忠怀义概不见省，独以文字涂幽穷。
高情寓物发叹咏，忧深思远言非空。
富如渤澥产百怪，浩若九万扶摇风。
后来文士引继出，思援弓缴随冥鸿。
二都以降更七代，浸堕侈靡淫哇中。
新奇妩媚乏典则，往往体制多称宫。
汗牛充栋号繁博，简策冗长何其丰。
至音寂寥风雅坠，天球何处求玲珑。
辽辽旷世一杜叟，粹出于正排夷戎。
丁年天宝适倥偬，崎岖奔走方匆匆。
有我未始不忧国，岂若儿辈随朱红。
瞻前无邻后无配，膏馥残賸何丰融。
少陵以来栖碧老，笔锋闪闪矛新砻。
九原已矣不可作，知有妙烝嵩。
生平寤寐祈一见，如垢未沐头方蓬。
君无恐我误雌霓，研覈讽诵犹能工。